O b r a z l o ž e n j e

uz nacrt Odluke o komunalnom redu Grada Požege

I. PRAVNA OSNOVA

Pravna osnova za donošenje Odluke o komunalnom redu Grada Požege je u članku 35. stavku 1. točki 2. Zakona o lokalnoj i područnoj (regionalnoj) samoupravi (Narodne novine, br. 33/01. 60/01. – vjerodostojno tumačenje, 129/05, 109/07, 125/08., 36/09., 150/11, 144/12, 19/13, 137/15, 123/17, 98/19 i 144/20.), članku 104. Zakona o komunalnom gospodarstvu (Narodne novine, br. 68/18, 110/18 i 32/20), te članku 39. stavka 1. podstavku 3. Statuta Grada Požege (Službene novine Grada Požege, br. 2/21.).

II. RAZLOG DONOŠENJA

U članku 104. stavku 2. podstavku 4. Zakona o komunalnom gospodarstvu (Narodne novine, br. 68/18, 110/18 i 32/20. – u daljnjem tekstu Zakon), propisano je da se Odlukom o komunalnom redu mora osigurati mogućnost korištenja površina javne namjene na način koji omogućava kretanje osoba s posebnim potrebama.

Kako u Odluci o komunalnom redu Grada Požege (Službene novine Grada Požege, broj: 12/11, 2/12, 2/18. – u nastavku teksta: Odluka) nije točno definirana mogućnost korištenja površina javne namjene na način koji omogućava kretanje osoba s posebnim potrebama potrebno je donijeti novu izmjenu Odluke.

S obzirom da Odluka je doživjela više izmjena donosi se nova Odluka o komunalnom redu Grada Požege.

III. SADRŽAJ ODLUKE

U odnosu na važeću Odluku u glavi I. u kojoj su sadržane opće odredbe kojima se regulira što sama odluka propisuje, te što se smatra javnim površinama i objektima, regulirana je mogućnost korištenja javnih površina i opreme na način koji omogućava kretanje osoba s posebnim potrebama (članak 3. stavak 2.).

U glavi II. se regulira uređenje naselja odnosno uređenje i održavanje vanjskih dijelova zgrada i izloga, postavljanje reklama, natpisa i plakata, uređenje ograda, vrtova i sličnih površina, postavljanje i održavanje javne rasvjete, komunalnih objekata i uređaja u općoj upotrebi, te uređenje i održavanje tržnica.

U glavi III. sadržane su odredbe vezane za održavanje čistoće i čuvanje javnih površina, tj. javne površine općenito, javno-prometne površine, javne zelene površine i uklanjanje havariranih i neispravnih vozila s javnih površina.

Glava IV. predložene Odluke propisuje način na koji se mogu koristiti javne površine u svrhu postavljanja kioska i pokretnih naprava, zatim red pri istovaru, utovaru i smještaju materijala i robe na javnim površinama, izvođenje radova na javnim površinama i organiziranje športskih, kulturnih i drugih manifestacija. U odnosu na važeću Odluku reguliran je izgled pokretnih naprava u smislu njihove funkcionalnosti i estetskom oblikovanju, te se pri njihovom odabiru mora voditi računa o prostornoj cjelini i izgledu pojedinog dijela grada ili naselja i namjeni javne površine kao i potrebama osoba s invaliditetom i smanjenom pokretljivosti (članak 64. stavak 3.).U dijelu koji se odnosi na red pri istovaru, utovaru i smještaju materijala i robe na javnim površinama, izvođenje radova na javnim površinama regulirana je mogućnost izgradnje kolnog prilaza.

Glava V. predložene Odluke sadrži odredbe vezane za čišćenje javnih površina od snijega i leda odnosno skupljanje i otpremanje snijega u vodotoke ili na deponije (odlagališta).

U glavi VI. propisana je mogućnost držanje krupne i sitne stoke i peradi, te su navedene ulice u kojima u kojima ta mogućnost postoji. U odnosu na važeću Odluku dodani su nazivi novih ulica na području Grada Požege.

Glava VII. predložene Odluke propisuje da provođenje same Odluke i propisa donesenih na temelju Odluke provodi nadležni Upravni odjel Grada Požege putem komunalnih redara, čiji je djelokrug rada propisan Zakonom o komunalnom gospodarstvu i drugim odlukama kojima je propisana nadležnost komunalnog redara.

U glavi VIII i IX sadržane su prekršajne te prijelazne i završne odredbe.